Лекция № 1
ҚАЗАҚ ТІЛІН ОҚЫТУ ӘДІСТЕМЕСІ  - ҒЫЛЫМНЫҢ БІР САЛАСЫ
Ғылым адам баласы ой-санасының, дүние танымының өсуіне байланысты бірте-бірте дамып, қалыптасады. Ғылымның алуан түрі бар. Соның бірі - қазақ тілін оқыту әдістемесі ғылымы. Қазақ тілі әдістемесі ғылымның бір саласы ретінде педагогика ғылымының құрамына енеді. Қазақ тілі әдістемесі - тарихи жағынан дамыған, жетілген, теориялық негізі қалыптасқан, белгілі бір ғылыми жүйеге келген ғылым.

Методиканың зерттейтін обьектісі, мақсаты, зерттеу әдістері қалыптасқан жүйесі бар. Қазақ тілін оқыту әдістемесі, ең алдымен, оқушыға қандай тілдік категорияларды үйрету керек, қандай әдіс-тәсілдер арқылы үйретуге болады деген мәселелерді қарастырады.
Сондай-ақ қазақ тілін оқыту әдістемесі - қазақ әдеби тілінің маңызын, әдіс-тәсілдерін, амалдарын, оқушыға ана тілінен білім берудің, оны меңгертудің жолдарын үйрететін ғылым. Мұғалім ана тілінен теориялық білім беру арқылы оқушының өзін қоршаған ортаға көзқарасын қалыптастырады. Отанына шын берілген нағыз патриот, азамат етіп тәрбиелейді. Ондай дағды мен білім, тәрбие беру қазақ тілін дұрыс оқыту арқылы іске аспақ. Сонымен бірге әдістеме мұғалімді педагогиканың қырсырымен жете таныстырып қана қоймайды, қазақ тілін тиімді оқыта отырып, өзінің мамандығын құрметтеуге тәрбиелейді. Яғни, ғылыми дәлелденген, мектеп тәжірибесінен сыналған ең тиімді оқытудың әдістері мен тәсілдерін қазақ тілін оқыту барысында пайдалануға мүмкіншілік жасайды. Сайып келгенде, әдістеме мұғалімнің творчестволық тұрғыдан жұмыс істеуіне бағыт берумен бірге, сабақ берудің тиімді әдіс-тәсілдерін меңгеруге көмектеседі.

Профессор Ф.Оразбаева: «Лингвистиканың қай салаларындағы қағидалар мен заңдар  болсын тілдік қатынастың қағидаларымен тығыз бірлікте дамиды және оған әсер етеді», - деп жазады. Демек, бүгінгі күнде кеңінен тараған және жаңадан бастау алып келе жатқан лингвистиканың салалары – құрылымдық лингвистика, функционалды лингвистика, прагмалингвистика, мәтін лингвистикасы, контрастивті (салғастырмалы) лингвистика, психолингвистика, нейролингвистика, паралингвистика, антрополингвистика, әлеуметтік лингвистика, этнолингвистика, лингвомәдениеттану, когнитивтік лингвистика, аксиолингвистика, акмелингвистика т.б. ғылымдардың заңдылықтары мен қағидалары да тілді оқытудың түрлі мәселелерін шешуде өзіндік рөл атқарады.

Қазақ тілін оқыту әдістемесі бірнеше ғылымдарымен тығыз байланысты. Қазақ тілін оқыту әдістемесінің тіл білімінің салаларымен байланысын жинақтап көрсету мақсатында келесі сурет ұсынылады.


Қазақ тілін оқытуда құрылымдық лингвистиканың теориялық мәліметтері ең бірінші қажеттілік болып саналады. Тілдің құрылымдық жүйесін толық меңгерту арқылы тілдік модельдер бойынша оқыту жүзеге асырылады. Ғалымдардың айтуынша: «С развитием структурной лингвистики выделение речевых образцов или типовых предложений встало на прочную лингвистическую почву, а сам речевой образец стал исходной единицей при обучении устной речи» [190; 26]. Үйренетін тілдің құрылымдық жүйесін жетік меңгерген адам трансформациялау, аналогия тәсілдері арқылы тілдік бірліктерді өзі қалаған мақсатында ауыстырып қолдана алады. 

Тілдің құрылымдық бірліктерінің қызмет ету заңдылықтарын қарастыратын функционалды грамматикалық зерттеулердің басты бір бағыты функционалды (жұмсалымды) грамматика болып табылады. Функционалды грамматика ғылымының басты нысаны – тілдік бірліктердің сөйлесім әрекетінде қолданылуы, тіл бірліктерінің қолданыс үстіндегі қызметін мазмұн жағынан топтастырып, өріс түрінде көрсету болып табылады. Ғалымдар З.Қ.Ахметжанова мен З.Ш.Ерназарова  осы мәселеге қатысты: «Қазақ тілінің өзгетілді аудиторияда оқытыла бастауы тіл теориясының ашылмай жатқан, академиялық грамматика мен оқулықтарда қамтылмаған жаңа мәселелерін ашты. Ол, ең бірінші, тілдік форманың қолданыстағы қызметі, оны қалыптастыратын заңдылықтар жүйесінің анықталуымен, яғни функционалды тіл білімімен байланысты мәселелер болып отыр. Қазақ тілі оқулықтары құрылымдық грамматиканың дәстүрлі ұғымдарын берумен ғана шектеліп, ал сөйлеу тілі синтаксисінің ұлттық сипаттағы құрылымдары, аспектуалділіктің берілуі және функционалды категориялардың көрінуі жүйелі әрі толық қамтылмай отыр», - деп атап көрсетеді  [191; 4].

Тұтас жүйені құрайтын жеке элементтер, яғни тіл бірліктері жүйеден тыс бола алмайды. Тіл деңгейлері (фонетика, лексика, морфология, синтаксис) қарым-қатынас үстінде өзара байланысқа түседі, белгілі бір мазмұн түрін беруге қызмет етеді. Әртүрлі тілдік бірліктердің өзара ұйымдасып, құрылымдық-семантикалық жағынан тұтаса жымдасып келіп, сөйлесім әрекетінде жұмсалуы арқылы тілдің коммуникативтік қызметі жүзеге асып,  сөйлесім актісі  орындалады. Кез келген тіл бірлігінің жұмсалымы белгілі бір мақсатқа бағытталған жұмсалымдық ортада жүзеге асады. Б.Қапалбековтың айтуынша: «Жұмсалымды грамматика тілдегі жүйеге негізделе отырып, сөйлеу аясында қаралатын болғандықтан, ондағы тіл бірліктері өзінен-өзі қызмет етпейді, оны сөйлеуші қызмет еткізеді, жұмсайды, қолданады» [192; 104]. 

Функционалды лингвистика ғылымы тілдің коммуникативтік, яғни, қарым-қатынас құралы ретіндегі қызметін талдай келе, сөйлеудің грамматикалық аспектілерін қарастырады. Соған сәйкес грамматиканы коммуникативті-тақырыптық, коммуникативті-функционалдық аспектіде қайта қарап, сөйлеу тілінде жиі қолданылатын құрылым түрлерін мақсатты түрде меңгертуге үлкен көмек болады, сөйлеушінің сөйлеу кезінде белгілі бір мақсатты көздеп, ойды білдіру үшін тіл жүйесіндегі бірліктерді таңдап жұмсауын қадағалайды. 

Қазақ тілінің қоғамдық, қатысымдық, танымдық қызметінің жоғары деңгейде дамуы тіл білімінің прагмалингвистика саласының қалыптасуына әсер етті. «Прагмалингвистика (прагматика – іс әрекет, прагмалингвистика – тілді әсер ету, интеракция құралы ретінде зерттейтін ғылым» [193; 98]. Қазақ тілін оқытудың прагмалингвистикалық негізі тіл үйренушінің қазақ тілі арқылы қазақ халқының мәдениетімен, тілді тұтынушылармен тікелей байланысқа түсу барысында басқа мәдениет өкілінің мінез-құлқын, астарлы ойын түсіне алу мүмкіндіктерін саралайды. Бұл жайында А.М.Акопянц: «...для эффективного обучения межкультурной коммуникации методике следует больше опираться на последние достижения прагмалингвистических исследовании», - деп жазады [194; 17]. 

З.Ерназарова: «Прагматикалық бағыт – тіл біліміндегі функционалды бағыттың құрамдас бөлігі. Тілдік таңбаны жұмсалым барысында бірнеше прагматикалық ұстанымдар бойынша қарастыру сөйлеу мақсаты, тіл бірліктерінің мәні мен мазмұнының арақатынастарын анықтауға жол ашады», - деп жазады [195; 23]. Прагматикалық лингвистика мәтіннің пайда болуы мен интерпретация мәселелерін шешуге бағытталып, тіл үйретуде мәтіннің қатысымдық рөлін, танымдық мәнін меңгертуді мақсат етеді. Тілдік қатынастың жүзеге асуы барысында тіл үйренушілердің өзара түсінісу мақсатына жетуі үшін сұхбаттың қатысымдық мәнділік сипатын анықтайтын түсініктілік, дәлелдеу, аяқталғандық, әсерлілік т.б. бірнеше басты қасиеттерін айқындау маңызды. Қазақ тілін оқытуда ұсынылатын ең кіші қатысымдық бірлік – мәтіннің прагматикалық сипатын түсінуде Ф.Оразбаеваның мына бір анықтамасын басшылыққа аламыз: «Демек, мәтін – ойлау, хабарлау, баяндау, қабылдау, пайымдау құбылыстарымен байланысты адамдар арасындағы тілдік қатынастардың іске асуына негіз болатын қатысымдық жүйелі тұлға» [34; 26]. 

Прагмалингвистика коммуникацияның табысты болуының басты шарттарының бірі болып табылатын адресат пен адресанттың өзара дәл және анық түсінісуіне әсер ететін мақсатты қолданыстарды, тілді қолданушының тілдік құралдарды өз сөйлеу мақсатына орай әсер ететіндей етіп, түрлендіріп қолдануын қарастырады, сөйлеу тілінің түрлі өмірлік жағдаяттарда қолданылу формасын көрсететін дискурстың мақсатқа бағытталған тілдік қатынас әрекетінде жұмсалуын, әңгімелесуші адамға ритмикалық, референттік, семантикалық, эмоционалды-бағалаушылық тұрғыда әсер етуін көрсетеді. 

Қазақ тілін оқытуда оқу мәтіндерін диалог, полилог түрінде, дискурстық сипатта ұсыну талап етіледі. Ал дискурс сөйлеудің қатысымдық ұжымдылығын, ерекшелігін анықтап көрсетеді, сол себепті прагматикалық жағдаймен байланысты қарастырылады. Екіншіден, дискурс коммуникацияға қатысушылардың ментальды процестеріне де тікелей байланысты. Яғни, сөйлеушілердің этнографиялық, психологиялық, әлеуметтік, мәдени жағдайлар мен әртүрлі кезеңдерде сөйлеуді тудыру мен түсіну әрекеттеріне байланысты сипаттама жүзеге асады. Бұл жағдайлар дискурс құрамындағы сөйлеудің ырғағын, оның жүйелілік дәрежесін, жалпы мен нақтының, бейтаныс пен таныстың, субъективті мен жалпыға белгілінің, эксплицитті мен имплициттің ара қатынастарын анықтайды, сондай-ақ сөйлеудің спонтандық мөлшерін, белгілі мақсатқа жету жолдарын таңдауын, айтушының көзқарасының қаншалықты, қалай берілгендігін т.б. көрсетеді. 

Дискурс анализі мен мәтін лингвистикасы – лингвистиканың өзара жақын, кей жағдайда тең дәрәжедегі салалары. Тіл мен сөйлесім ұғымдарын ажырату барысында тілдік және сөйлесімдік бірліктерді айқындап алуымыз керек. Тілдік бірліктерге фонема, морфема, сөз, сөйлемді жатқызсақ, сөйлесімдік бірлік ретінде мәтінді қарастырамыз. Лингвистиканың жаңа саласы мәтін лингвистикасы тұрғысынан кәдімгі мәтін (макромәтін) және күрделі фразалық тұтастық (микромәтін) сөйлесім әрекетінде қолданылады. Монолог пен диалог, экстралингвистикалық, прагматикалық, мәдени факторлармен біте қайнасып жатқан күнделікті өмірдегі сөйлесім әрекеті – дискурс,  жүйелі бір ойдың төңірегінде айтылған күрделі синтаксистік тұтастықтар т.б. сөйлеудің бірліктері ретінде қарастырылады. 

Әрбір мәтіннің ішінде тұтас бір тілдік жүйе жатады. Мәтіндердің мазмұндық жақтарын таза лингвистикалық қызығушылық объектісі ретінде қарастырып келген лингвистикада соңғы жылдарда тілдік бірліктердің мағынасы кеңейтіліп, зерттеулердің бағыты сөз және сөз тіркесінің мағынасынан – сөйлемдердің маңызына, тұтас мәтіндердің семантикалық өрісіне қарай ауысуда. Жедел үдеріспен дамып келе жатқан жаңа ғылым саласы мәтіннің лингвистикалық теориясы синтезді талап  ете отырып, соңында мәтіннің өзін ішкі құрылысына көңіл аударатындай арнайы зерттеу нысанына айналдырады. Қазіргі заманғы лингвоәдістемелерде мәтін ерекше түрде ұйымдастырылған тілдің тұтас бірлігі деп танылады. Сонымен қатар мәтіннің мақсатты түрде байланыстырып сөйлеуге үйретудің басты құралы екендігі дәлелденді. Мәтін теориясы жүйелі сөйлеуге үйретудің негізі қызметін атқара отырып, мәтінді ең кіші қатысымдық бірлік ретінде қарастырады. 

Бүгінгі әдістеме ғылымында тіл үйретудің лингвистикалық негіздері тілдік жүйенің ерекшеліктерін үйренушінің ана тілінің негізінде сипаттау тұрғысынан қарастырылады. Осыған сәйкес өзара туыстас емес Орал және Алтай тілдері тобына жататын орыс және қазақ тілдерінің ұқсастықтары мен айырмашылықтарын қарастыратын тіл білімінің контрастивтік, салғастырмалы лингвистика салаларының ғылыми тұжырымдары да тіл үйретуде кеңінен қолданылады. Салғастырмалы типология әдісін қолдана отырып, тіл үйретуде әр семьяға жататын, бір-бірімен ешқандай туыстық жақындығы жоқ тілдерді жинақтап қарау арқылы олардың ортақ типтік сипаттары, ортақ сәйкестіктері, сонымен қатар негізгі айырым белгілері қарастырылады. 

Үйрететін тілдік бірліктерді орыс тілінің ерекшеліктерімен салыстыра, салғастыра отырып оқыту жақсы нәтижелерге қол жеткізеді. Бұған байланысты қазақ және орыс тілдерінің контрастивті лингвистикасының негіздерін зерттеуші Э.Д.Сүлейменова: «Екі тілді салғастыруда мақсатқа бағытталған зерттеулерімен дәстүрлі жалғастықпен дамып келе жатқан контрастивті лингвистика оқытудың нақты шарттарына сәйкес екінші тілді үйретудің адаптивті моделін ұсына алады», - деп атап көрсетеді [196; 119].

Лингвистика ғылымы мен оның жаңа саласы психолингвистика адамның сөйлей алу қабілеті мен шет тілдерді меңгерудегі ерекшеліктерін зерттейді. Психолингвистика ғылымы өзінің басты нысанасы - сөйлесім әрекетін тілдік бірліктер арқылы ақпаратты беру және алу үдерісі деп түсіндіреді. Тілдік бірліктер жүйесін егжей-тегжейлі оқу мен оны сөйлесім әрекетінде қолдана білуге үйрену - екі бөлек мәселе. Сондықтан тіл үйренуде тілдік бірліктердің тұлғасы мен мағынасын, қолдану жолдарын саналы түсіну, есте сақтау жеткіліксіз, сонымен бірге оларды тікелей сөйлесім әрекетіне енгізуге машықтану қажет. Психолингвистика бұл теорияны әр түрлі жолмен, атап айтқанда, түсіну теориясын дамыту жолымен шешуге тырысады. 

Оқушының нейропсихологиялық және нейрофизиологиялық ерекшеліктері қазақ тілі сабағында өз әсерін тигізбей қоймайды. Сол себепті, неврология мен лингвистика ғылымдарының тоғысында пайда болған нейролингвистика ғылымының бүгінгі жеткен жетістіктері мен ашқан жаңалықтары әдістемеде жаңа мүмкіндіктерге жол ашады. Ғалым Э.Д.Сүлейменованың айтуынша: «Нейролингвистика екінші тілді оқыту теориясына тікелей ықпал етпегенімен, интуитивті түрде тіл үйретудің жаңашыл жолдарын табуға мүмкіндіктер береді» [196; 115]. 

Тілдік бірліктермен бірге жұмсалып, сөйлеу хабарының құрамында берілетін вербалды емес (тілдік емес) құралдарды зерттейтін тіл білімінің басты бөлімі паралингвистика болып табылады. «Паралингвистика (гр. Para – жанында және лингвистика) – 1. Тілдік қатынас кезінде ақпарат мәнін жеткізу үшін вербалды құралдармен қатар айтылым ішіне енгізілген вербалды емес құралдарды зерттейтін тіл білімнің бір саласы; 2. Тілдесімге енгізілген вербалды емес (тілдік емес) құралдардың жиынтығы. Тіл үйренушінің сөйлесім әрекеті кезінде паралингвистикалық құралдардың үш түрі вербалды құралдармен қатар жүреді. Олар: 1) Фонациялық-сөйлеу ырғағы, жылдамдығы, қаттылығы, кідірістерді толтырулардың түрлері (еее, ммм, жаңағы, яғни, шынында да, т.б.), сөйлеу әуезділігі немесе сөйлеу дыбыстарын айту ерекшеліктері; 2) Кинетикалық-ымдау, сөйлеп тұрғандағы тұрыс, отырыс типі (поза), мимика; 3) Графикалық-әріптермен пунктуациялық белгілерді жазудың типі, әріптерге графикалық қосымшалар беру, түрлі символдар қолдану т.б.».
Паралингвистикалық құралдар дискурстың мағынасын толықтырып қана қоймайды, сонымен қатар мәтін тудырушы адамның әлеуметтік жағдайы, жас мөлшері, мінез-құлқы туралы қосымша мәліметтер береді,  коммуникацияға тікелей қатысатын мимика, ым, ишара тілін қарастырады. Тіл үйретудің ең бастапқы кезеңінде аударма әдісіне жүгіне бермеу үшін, сондай-ақ, натуралды немесе төте деп аталып жүрген әдіс арқылы, яғни, үйренушінің өз ана тілінің көмегінсіз оқытуда ғылымның бұл саласының құралдары мен тәсілдері жиі қолданылады. 

Қазіргі әдістеме ғылымында біртіндеп орныққан антропоцентризм бағыты зерттеушілердің алдына өзара тығыз байланысты және бір-бірінің шарты болып табылатын екі мәселені шешу қажеттілігін қойып отыр: біріншіден, адамның тілге тигізетін әсері; екіншіден, тілдің адамға, оның ойлау жүйесіне, мәдениетіне етер ықпалы қандай дәрежеде екендігін анықтау. Осымен байланысты тіл үйренушінің «тілдік тұлғасы» мәселесі ортаға шығады. 80-жылдардың ортасында шетелдік және отандық лингвистика мен лингводидактикада сөз коммуникациясының мәндік процестері мен құбылыстарын қарастырудың антропологиялық жолы бекіді, соған байланысты тіл мен адам байланысын зерттейтін антрополингвистика ғылымы қалыптасты. 

Тілді қоғам дамуының өнімі ретінде ғана емес, сондай-ақ ойлауы мен менталдығын қалыптастыру құралы ретінде түсіну, сондай-ақ «тілдегі адам», «адамның түсіну және сөз тудыру қабілеті», «жалпы құзыреттілік», «тілдік тұлға» «тілдік және когнитивтік сана» және басқа категориялар қазақ тілі сабағында бастапқы болып табылады. 

Қазіргі лингвистика тұрғысынан тіл дегеніміз – адамдардың арасында тұрақталған әлеуметтік мәні жоғары, өзіндік қызмет ету ережелері бар қатысымдық жүйе. Басқаша айтқанда, тіл дегеніміз – қарым-қатынас үшін қажетті және жеткілікті тілдік бірліктер мен оларды дұрыс қолдану ережелерінің жүйесі. Әлеуметтік лингвистика ғылымы қазақ тілін оқытудың қоғамдық-әлеуметтік мәні мен маңызын, тілді меңгеруге оң және теріс ықпал етуші түрлі әлеуметтік факторларды қарастырады. 

Соңғы уақытта педагогикалық үдерістің даму бағыты өзгеріп, қалыптасқан дәстүрлі қайталау мектебі түсіну мен ойлау мектебіне бағыт алды. Тіл үйрету әдістемесі ғылымының алдында тұрған көптеген мәселелердің ішінде бүгінгі күндегі өзектісі ең қажетті деп іріктеліп алынған лексикалық минимум арқылы этностану, елтану, мәдениеттануды қоса қамтып оқыту болып отыр. Тіл үйренушілерге сол тілді қолданушы ұлт жайында жан-жақты мәлімет беріп, оларды қолдана отырып, тілдік қарым-қатынасқа түсуге жетелеу арқылы тіл үйрену сапасын көтеруге болады. Лингвоелтану шет тілдерді филологтарға оқыту кезінде сол тілді қолданушы елдің тарихы, экономикасы, мәдениеті жайлы мәлімет беретін арнайы пән ретінде жүргізіледі. Бұл жөнінде белгілі орыс ғалымдары  Е.М.Верещагин мен В.Г.Костомаров: «Елтану бірліктерін іріктеудің негізгі ұстанымы – оларды қатысымдық мақсаттарға жұмсау мүмкіндігінің болуы», - дей келіп, «Елтану материалдарын іріктеуде қатысымдық ұстанымды қолдану әр жағдайда жеке әрі нақты шешімдер қабылдауды керек етеді, бұл жерде жалпы нұсқаулар айту мүмкін емес. Ең бастысы олардың идеологиялық мәнін, тәрбиелік-танымдық функциясын, эстетикалық құндылықтарын назарға алу қажет», - деп жазады [199; 153- 154].   

Оқушы этнографиялық түсінік-ұғымдарды ұғып, меңгермейінше, ұлттың мәдениетін, салт-дәстүрі мен талғам-танымын білуі мүмкін емес. Академик Ә.Қайдаровтың төмендегі пікірі  этнолингвистика ғылымының тіл үйретудегі маңызын жан-жақты ашып береді. Ғалым тілдің кумулятивтік қызметіне тоқтала келіп: «Этностың басып өткен сан ғасырлық даму жолы, оның бет-бейнелері біздерге тас мүсіндер мен жартастарға қашалған сына жазулар арқылы, мәдени ескерткіштер мен әртүрлі ғимараттар түрінде жетуі мүмкін. Бірақ бұлардың бәрі этнос өмірінің мың да бір елесі ғана. Оның шын мәніндегі даналығы мен дүниетанымы тек тілінде ғана сақталады. 

Әрбір дәуірде өмірге қажет құрал-сайманның, қару-жарақтың, киер киім мен ішер тамақтың тұрмыстық заттар мен салт-санаға, әдет-ғұрып, наным-сенімге, ойын-күлкі, той-томалаққа байланысты ұғымдардың аты-жөні, сыр-сипаты т.б. тек тіл фактілері ретінде, яғни жеке сөздер мен сөз тіркестері, фразеологизмдер мен мақал-мәтелдер арқылы ғана бізге жетуі мүмкін, әсіресе жазу-сызу болмаған халықтарда осынша мол дүниені тіл мен ауыз әдебиетінен басқа жадында сақтайтын тәсіл жоқ», - деп атап көрсетеді [200; 34]. Тіл үйренудің жоғары – ана тілі деңгейінде оқып-үйренуде мәдениеттанымдық, елтанымдық, ұлттанымдық, этнографиялық ұғым-түсініктер молынан беріледі. Ол гумандандыру, ізгілендіру идеясына сәйкес ұлттық рухты танып, түсінуге жол ашады. 

Лингвомәдениеттану – бүгінгі күнде этнолингвистиканың ең жас тармағы, осы ғылыми пәннің мақсат-міндеттеріне тіл мен мәдениеттің, тіл мен этностың, тіл мен халықтық ділдің өзара байланыстарын зерттеу мен сипаттау жатады. Ол «тіл, мәдениет және адамның жеке тұлғасы» триадасы негізінде қалыптаса отырып, лингвомәдениет арқылы этностың материалдық және рухани өзіндік ерекшеліктерін көруге мүмкіндік береді. Белгілі біл тілді қолданушының негізінен лексикалық жүйесінде көрініс табатын базалық ұлттық-мәдени прототипі, құндылық басымдықтары, іс-әрекеттері, дүниеге көзқарасы сөздік қорында көрініс табатын сөздік, этносемантикалық тұлға «тілдік тұлға» ретінде  танылады. 

Тіл білімінің жаңа саласы лингвомәдениеттану тіл арқылы ұлт мәдениетін танытуды көздейді. Белгілі ғалым, академик Ә.Қайдар «мәдениет» сөзіне төмендегідей анықтама береді: «Мәдениет жеке адамның басына тән қасиеттен басталып, бүкіл ұлттық менталитетті, ғасырлар бойы қалыптасқан ұлттық сана, дүниетаным, салт-дәстүр, рухани-материалдық байлықтың бәрін түгел қамтитын өте күрделі ұғым. Бұл – мәдениет - әрбір этносқа тән белгілі бір табиғи - әлеуметтік ортаға сәйкес қалыптасатын құбылыс. Өмір-тіршілік салты да, ортақ тіл, ортақ дүниетаным, ортақ психология т.т. – осының бәрін біз этнос мәдениетінен таба аламыз. Ал, соның бәрін танып – білудің ең басты құралы – тіл екендігін мәдениеттанушы ғалымдардың бәрі мойындайды» [200; 13]. Тіл үйренуші басқа елдің мәдениеті жайлы неғұрлым көбірек білген сайын, соғұрлым оның жан-дүниесі кеңіп, рухани байлығы арта түседі, соған сәйкес тіл үйренуге деген құлшынысы да артады. Ғалым Р.Сыздық: «Жалпы тіл дегеннің, оның ішінде ана тіліміздің рухани дүниеміздегі құдіреті - әсемдік әлеміне алып баратындығы. Тіл - өнермен табыстырады. Тілдің өзі де бүкіл жүйесіндегі өз әсемдігімен, өз әсерімен адам жанының эстетикалық сусынын қандырады. Ол үшін тіл сөздік қазынасы аса бай, образды, айшықты сөз орамдары мейлінше мол, дыбыс гармониясы келіскен тіл болуға керек», - дей келіп: «Қазақ тілі – сондай мықты тілдердің бірі. Мықтылығы сонда, ол сөзді қалай болса, солай жұмсай салуға жібермейді, әрбір сөздің, әрбір тұлғаның, әрбір сөйлемнің өз орны бар екенін мықтап сақтатады», - деп атап көрсетеді [99; 16]. 
Екінші халықтың тілінде бейнеленген мәдениетін меңгерту тіл теориясындағы лингвомәдениеттану және когнитивтік лингвистикамен тығыз байланысты. Болмысты танудың мүмкіндіктері болмыстың өзімен шектелген, себебі оны бір ғана уақытта барлық жағынан бірдей көру мүмкін емес. Болмыс – белгілі бір кеңістікте, белгілі бір уақыт аралығында ғана көрінетін шектеулі дүние. Ал тіл болмысты танудың шексіз мүмкіндіктеріне жол ашады, тіл арқылы адамның ақыл-ойы жетіп, тәжірибесі арқылы жинақталған кез келген шындық пен қиялдың моделін тудыруға болады. Тілдің көмегі арқылы абстрактілі ойлау дамиды. Тілдің эпистемиялық және когнитивтік қызметтері оны ұлттың өмір тәжірибесі мен білімінің қайнар көзі ретінде оқыту қажеттілігін тудырады. Когнитивтік лингвистика қоршаған ортаның адам санасында сөз арқылы бейнеленуін зерделейді, тіл арқылы адамды, адам арқылы тілді тануға бағытталады. «Когнитивтік лингвистика дегеніміз – танымдық құрылымдардың лингвистикалық сәйкестіктері мен мүмкіндіктерін анықтау, белгілі бір тілдік жағдайды қойылатын мақсатқа, әсер етуші себеп-салдарға орай әр түрлі тілдік құралдар арқылы сипаттау, олардың әркелкі деңгейде қабылдану өзгешелігін зерделеу». «Танымдық лингвистика тіл арқылы қоршаған ортаны, адамзат қасиеттерін, қоғамдық құбылыстар мен жаратылысты танып білудің ғылыми-теориялық негіздерін қарастырады. Сондықтан қазақ тілін оқытуда танымдық лингвистика ілімі білім мазмұнының танымдық бағыттары мен аспектілерін әр түрлі қырынан ғылыми негіздейді және адамның таным үдерісіне қатысты білімін тереңдетіп, тәжірибесін молайтады». Когнитивтік лингвистиканың басты мақсаты - үйретіліп отырған тілді қолданушы ұлттың әлемді тілдік бейнелеуінің сырларын зерттеу, тіл мен таным процестерінің ара қатынастарын көрсету. Тіл үйренуші тіл арқылы ұлттың ой-арман, сана-сезім, мақсат-мүддесін, басты құндылықтарын танып, біледі. Себебі,  «Тіл мен ойлаудың, тіл мен танымның ара қатысы адам баласының интеллектуалды өмірінде құндылықтар қаншалықты роль атқаратынын белгілеп береді». 
“Тіл - қарым-қатынас құралы” қағидасының біржақтылығы қазіргі ғылымда дәлелденіп отыр. Сол себепті қазақ тілінің әрбір сабағы ұлттық рухта оқытылуы тиіс. Ал ұлтанымдық, мәдениеттанымдық, этностанымдық материалдардың көлемі мен мазмұны, ұсынылу жолдары тіл үйрету деңгейлеріне тікелей байланысты болғандықтан, бұл мәселе арнайы тарауда қарастырылады. «Елдіктің, ұлттықтың мұрат-мүдделері тұрғысынан оқыту - әрбір мұғалімнің терең кәсіби жауапкершілігі мен жоғары адамгершілік, азаматтық парызы». Аксиолингвистиканың міндеті – тіл үйренушілерге болмыстың жалпы құрылымы ішіндегі тілдің құндылығын көрсету, дәлелдеу. Қазақ тілін оқытудың аксиолингвистикалық ұстанымы -   қазақстандық тілдік тұлғаның құндылық бағдарын қалыптастыру, қазақ тілі арқылы меңгерілетін ұлттық құндылықтарымызды менталитет өзегіне айналдыру. Оқушының бойына ұлттық рухани құндылықтарды дарыту мақсаты елтанымдық, ұлттанымдық бағытқа негіздеп оқыту арқылы жүзеге асырылады. Оқушы қазақ тілін оқып-үйрене отырып, оның құдыретті күші арқылы қазақ халқының рухани, мәдени құндылықтарын сезінеді сол арқылы тілді, ұлтты бағалайды. 

Тіл ғылымының үздіксіз дамуы нәтижесінде әдістеме жетіліп, байып отырады. Қазіргі педагогика, психология, логика ғылымдарының соңғы жаңалықтарына шолу жасай келіп, қазақ тілін оқыту әдістемесінің ғылым ретінде дамуының басты ерекшеліктерін мына мәселелердің төңірегінде қарастыруға болады: әдістемелік зерттеу жұмыстары жетілдіріліп, олар кең өріс алды, эксперименттік, бақылау жұмыстары жүргізілуде, мектеп тәжірибесі жан-жақты зерттелініп, жаңа факті, дәлелдермен байытуда, сондай-ақ жалпы әдістеме ғылымындағы жетістіктерді, қа​жетті, тиімді, пайдалы деген іс-тәжірибелерді пайдаланып  келеміз. Қазақ тілі білімі мен оның әдістемесін тығыз байланыста қарау мұғалімдердің жан-жақты шығармашылық ізденістерін дамыту, ой туғызу, көмектесіп, бағыт беру қазіргі мектеп реформасы талаптарына сай негізгі мәселелердің бірі болып есептеледі.

Ғылым ретінде қазақ тілін оңыту методикасының дамуы тәжірибеде жиналған фактілер мен эксперимент, бақылау жұмыстарының деректеріне аса көңіл бөлініп, қолданылып жүрген әдіс-тәсілдердің кемшілік жақтары анықталып, онан ғылыми қорытынды жасауға талаптар қойылуында. Әсіресе оқушыдардың ойлау қабілетінің дамуына, жетілуіне, сондай-ақ олардың сөйлеу және есту қабілеттеріне, зейініне көңіл бөле отырып, тілдік материалдарды орынды қолдана білу сияқты іс-әрекеттерді арттыру негізгі мәселелердің бірі болып отыр. 

Тіл ұстарту жүмыстарымен байланысты тіл дамыту жұмысының жүйесін анықтау, жазба тіл мен ауызекі сөйлеу, байланыстырып сөйлеу әдістемесі, лексикалық материалдарды сұрыптау, тілдік материалдарды стилистика жағынан дұрыс пайдаланудың жолдары осы әдістемеде көрсетіліп отырылады. Қорыта келгенде, қазақ тілін оқыту әдістемесі — мектепте оқылатын қазақ тілі материалдарын практикалық тұрғыдан оқушыларға саналы түсіндіретін ғылым саласы.
Мектептегі оқу ісіне қойылатын бүгінгі заман талабы — өзіндік ой-тұжырымы бар, логикалық ойлау қабілеті дамыған, өз көзқарасы мен пікірін ашық айта алатын, ақпараттар ағымынан қажетін іріктеп ала білетін, қоғамдық ортаға икемді, өз жолын дұрыс таңдай алатын жас ұрпақ тәрбиелеу. Ендеше бүл міндетті жүзеге асыруда барлық оқу пәндерінің қосар үлесі аз болмауға тиіс. Әсіресе, адам дүниетанымының кілті, ойлаудың формасы, қарым-қатынастың ең басты құралы ана тілі болғандықтан, мектеп пәндерінің ішінде қазақ тілінің атқарар қызметі ерекше болмақ. Сондықтан жаңа кезеңнің талабына сай "білім берудің негізгі сатысында қазақ тілін оқытудың мақсаты - ана тілінің қоғамдық-әлеуметтік мәнін түсінген, тілдің қызметін жүйелі меңгерген, коммуникативтік құзыреттілігі (қарым-қатынас жасау біліктілігі) дамыған дара тұлға даярлауға мүмкіндік туғызу" алға қойылды. Бұл кез келген грамматикалық ереже тек білім қоры қалпында қалмай, баланың өмірлік танымының, айналамен тіл табысуының басты базасына айналуы қажет екендігін көрсетеді. Тіл арқылы баланың логикалық ой жүйесін дамытудың жолдарын белгілеудің маңызын айқындайды. Тілдің ғылыми негізін меңгерту оның қоғамдық-әлеуметтік мәнімен, рухани құндылығымен қоса берілгенде ғана жас ұрпақ бойында пәнге деген шынайы құрмет сезімін тәрбиелеуге болатыны бағамдалды. Өз ана тілінің даралық ерекшеліктеріне көз жеткізу ғана тілдік білімнің мазмұнын байытатыны, оқушылардың тілдік эстетикалық талғамын арттыруға негіз қалайтыны дәйектелді. Тілдің адам болмысымен байланысы, санаға қатыстылығы туралы тұжырымдардың білім жүйесінен орын алуы - коммуникативтік біліктілікті қалыптастырудың тетігі. Міне, осы түйіндеулер қазақ тілін оқытудың тұғырнамалық негізі етіп алынды.
Пәнді оқытудың мақсаты – студенттерге мектепте қазақ тілін оқыту процесінің ерекшеліктерін теориялық және практикалық тұрғыдан меңгерту. Кәсіби құзыреттілік деңгейі жоғары, жан-жақты дамыған, білім нәрімен сусындаған, теориялық білімі терең, практикалық дағдысы қалыптасқан, ақпараттық-коммуникациялық технологияларды меңгерген, ұлттық менталитеті жоғары маман даярлау .


Пәнді оқып-үйренудің міндеті:

· Әдістеме саласындағы соны өзгерістермен таныстырып, оны тиімді қолданудың жолдарын үйрету;
· Қазақ тілін оқыту әдістемесінің  методологиялық-теориялық негіздерін меңгерту;

· Қазақ тілі жүйесінің ішкі салаларын мектепте оқыту ерекшеліктерін  теориялық және практикалық тұрғыдан талдауға үйрету;

· Оқу-әдістемелік құралдарды оқып-талдау, баға беру, тиімді әдістемелік кешендерді таңдай білу, оларды практикада қолдана білу дағдыларын қалыптастыру;

· Қазақ тілін оқыту әдістемесін ғылыми тұрғыдан зерттеп-тану қабілеттерін дамыту;

· Болашақ қазақ тілі мұғалімдері ретінде, өз бетімен ғылыми-әдістемелік әдебиеттерді іріктеу мен  оларды талдай білу дағдыларын жетілдіру;

· Педагогика мен әдістемедегі жаңашыл әдістемелерді  талдай білуге, олардың  практикадағы тиімді-тиімсіздігін анықтай білуге дағдыландыру.
Пәннің зерттеу нысаны:

Бұл пән бойынша мынандай маңызды теориялық және практикалық мәселелер қарастырылады: 

· Қазақ тілін оқыту әдістемесі – дербес ғылым саласы болып табылатындығы; қазақ тілін оқытудың әдістемесінің бастау көздері; қазақ тілін оқытудың әдістемесінің зерттеу әдістері;

· қазақ тілін оқытудың әдістемесінің қалыптасу және даму жолдары;

· мектепте қазақ тілін ана тілі ретінде оқытудың ерекшеліктері мен мақсат-міндеттері;

· қазақ тілін оқытуды оқу-танымдық үдеріс ретінде тану мен ұйымдастырудың ерекшеліктері;

· қазақ тілі жүйесінің мектепке арналған ғылыми курсы деңгейлерін оқыту әдістемелері (фонетиканы оқыту әдістемесі, лексика мен фразеологияны оқыту әдістемесі, сөзжасамды оқыту әдістемесі, морфологияны оқыту әдістемесі, синтаксисті оқыту әдістемесі, мәтінді оқыту әдістемесі);

· қазақ тілін оқыту барысында оқушылардың тілін дамыту әдістемесі; орфография мен орфоэпияны оқыту әдістемесі; пунктуация заңдылықтарын меңгерту әдістемесі; стилистиканы оқыту әдістемесі;

· қазақ тілін оқыту барысында сыныптан тыс жұмыстарды ұйымдастыру мен жүргізу әдістемесі.

Қазақ тілін оқыту 

